בס"ד

גיליון מס' 571 כ' תשרי תשע"ז

**שבת חול המועד סוכות**

 רעיונות על הפרשה על פי תורתו של הרב אביגדר נבנצל שליט"א

בסוף פרשת האזינו הקב"ה מצווה את משה רבינו: "וַיְדַבֵּר ה' אֶל מֹשֶׁה בְּעֶצֶם הַיּוֹם הַזֶּה לֵאמֹר: עֲלֵה אֶל הַר הָעֲבָרִים הַזֶּה הַר נְבוֹ אֲשֶׁר בְּאֶרֶץ מוֹאָב אֲשֶׁר עַל פְּנֵי יְרֵחוֹ וּרְאֵה אֶת אֶרֶץ כְּנַעַן אֲשֶׁר אֲנִי נֹתֵן לִבְנֵי יִשְׂרָאֵל לַאֲחֻזָּה: וּמֻת בָּהָר אֲשֶׁר אַתָּה עֹלֶה שָׁמָּה וְהֵאָסֵף אֶל עַמֶּיךָ" (דברים לב, מח-נ)

מסביר רש"י על פי הספרי: בשלושה מקומות נאמר 'בעצם היום הזה':

1. בפרשת נח: "בְּעֶצֶם הַיּוֹם הַזֶּה בָּא נֹחַ וְשֵׁם וְחָם וָיֶפֶת בְּנֵי נֹחַ וְאֵשֶׁת נֹחַ וּשְׁלֹשֶׁת נְשֵׁי בָנָיו אִתָּם אֶל הַתֵּבָה" (בראשית ז, יג) דהיינו בעיצומו של יום; *''לימדך הכתוב שהיו בני דורו אומרים: אילו אנו רואים אותו נכנס לתיבה אנו שוברין אותה והורגין אותו, אמר הקב''"ה: אני מכניסו לעיני כולם ונראה דבר מי יקום''* (רש"י)
2. במצרים נאמר: ''וַיְהִי בְּעֶצֶם הַיּוֹם הַזֶּה הוֹצִיא ה' אֶת בְּנֵי יִשְׂרָאֵל מֵאֶרֶץ מִצְרַיִם עַל צִבְאֹתָם'' (שמות יב, נא) *''לפי שהיו מצרים אומרים, בכך וכך אם אנו מרגישין בהם אין אנו מניחין אותן לצאת, ולא עוד, אלא אנו נוטלין סייפות וכלי זיין והורגין בהם, אמר הקב"''ה: הריני מוציאן בחצי היום וכל מי שיש בו כח למחות יבא וימחה''* (רש"י)
3. אף כאן במיתתו של משה נאמר: ''בְּעֶצֶם הַיּוֹם הַזֶּה'' *''לפי שהיו ישראל אומרים, בכך וכך אם אנו מרגישין בו אין אנו מניחין אותו, אדם שהוציאנו ממצרים, וקרע לנו את הים, והוריד לנו את המן, והגיז לנו את השליו, והעלה לנו את הבאר, ונתן לנו את התורה, אין אנו מניחין אותו, אמר הקב"''ה: הריני מכניסו בחצי היום וכל מי שיש בידו כח למחות יבא וימחה''* (רש"י)

מסביר מו"ר הרב נבנצל שליט"א: ביטוי זה 'בעצם היום הזה' מופיע בעוד מספר מקומות בתנ"ך אולם בהקשר למצוות שצריכים לקיים בעתיד, כגון: "וְכָל מְלָאכָה לֹא תַעֲשׂוּ בְּעֶצֶם הַיּוֹם הַזֶּה" (ויקרא כג, כח) ואילו בהקשר לתיאור מאורע שאירע בעבר הוא מופיע שלוש פעמים בלבד במקומות שהזכרנו.

למעשה גם כשאברהם אבינו מל את עצמו ואת בני ביתו מוזכר ביטוי זה "וַיָּמָל אֶת בְּשַׂר עָרְלָתָם בְּעֶצֶם הַיּוֹם הַזֶּה" (בראשית יז, כג) אם כן מדוע הספרי אינו מזכיר מאורע זה?

התשובה היא שאצל אברהם ביטוי זה בא להדגיש את זריזותם של אברהם ובני ביתו שמיד לאחר שנצטווה על המילה הוא קיים אותה מבלי להתעכב כלל ומבלי להתחשב בלעג הבריות.

נמצא שאכן רק בשלושה מקומות מוזכר ביטוי זה כדי להדגיש שהקב"ה ביצע את מה שברצונו לבצע ואיש אינו יכול למנוע זאת ממנו.

שואל הרב שליט"א: בשלמה בכניסת נח לתיבה וביציאת מצרים אפשר שיהיה מי שינסה לעכב את תוכנית ה' להציל את נח ולהוציא את בני ישראל ממצרים, הרשעים שבדור המבול אכן יכולים היו למנוע את כניסת נח לתיבה, וכמו כן המצרים יכלו לנסות לחסום את יציאת עם ישראל מארצם. אולם כיצד ניתן למנוע ממשה רבנו למות? וכי החיים והמוות ביד האדם עד שהוא מסוגל למנוע פטירת אדם אחר? אם כן מה פשר המשפט 'כל מי שיש בו כוח למחות יבוא וימחה'?

אמנם אפשר היה לתרץ תירוץ פשוט בדרך שתירץ ה'אור החיים' הקדוש, שהרי מותו של משה תלוי בעלייתו אל הר נבו כפי שאומר לו ה': "עֲלֵה אֶל הַר הָעֲבָרִים הַזֶּה הַר נְבו... וּמֻת בָּהָר אֲשֶׁר אַתָּה עֹלֶה שָׁמָּה" (דברים לב, מט-נ) וזאת אכן ניתן לביצוע, לנסות לחסום את העלייה להר וממילא לעכב את פטירתו.

אולם כידוע 'שבעים פנים לתורה', הרב מסביר בדרך אחרת: יסוד גדול ביהדות טמון בסוגיה זו. אכן יש דרך למנוע פטירתו של משה. הכיצד? על ידי תפילה מעומק הלב! אף כשנגזרה הגזירה או כשנחתם גזר הדין, עדיין ניתן לשנות אותם כיון שהמושג ייאוש ביהדות אינו קיים. קיימא לן: *''אפילו חרב חדה מונחת על צווארו של אדם אל ימנע עצמו מן הרחמים''* (ברכות י.) תפילה מעומק הלב יש בכוחה לקרוע גזר דין אפילו הקשה ביותר, ועל כן הקב"ה מדגיש שבפעם הזו באופן יוצא מן הכלל, לא יועילו התפילות למנוע פטירת משה, או שה' ימנע מעם ישראל להתפלל על כך.

נמצאנו למדים יסוד גדול עצום ורב: יש בכוחנו כלי שעוצמתו מיוחדת במינה והוא התפילה, וכל כך גדולה עוצמתו עד שהקב"ה 'נאלץ' כביכול למנוע מעם ישראל שיתפללו, אחרת תפילתם אכן תשפיע והתוכנית האלוקית אינה יכולה לצאת לפועל.

כעין זה מצינו בתפילת משה להיכנס לארץ, הקב"ה אומר לו: "רַב לָךְ אַל תּוֹסֶף דַּבֵּר אֵלַי עוֹד בַּדָּבָר הַזֶּה" (דברים ג, כו) משמע שעוד תפילה אחת ואכן בקשתו היתה מתקבלת למרות הגזרה.

היו מצבים שהרופאים אמרו נואש גבי חייו של חולה מסוים, ולאחר תפילה מעומק הלב חל שיפור משמעותי במצב החולה; ברור שלא מדובר בנס רפואי אלא שהתפילות שינו את פני הדברים. כללו של דבר: גזרה - קשה ככל שתהייה, תמיד אפשר לשנות אותה מקצה לקצה.

רעיון זה למדנו מחזקיהו המלך, שלאחר שישעיהו הנביא בישר לו את דבר ה': "כִּי מֵת אַתָּה וְלֹא תִחְיֶה" (ישעיהו לח, א) עמד בתפילה מעמקי לבו ותפילתו התקבלה מיד, עוד לפני שהספיק הנביא לצאת מבית חזקיהו הקב"ה הורה לו לחזור ולהודיע למלך שהתווספו לו חמש עשרה שנות חיים. הרי לנו דוגמא נוספת על עוצמתה האדירה של התפילה.

אנו בעיצומם של ימי חול המועד סוכות, בהם אנו מתפללים את ה'הושענות' תוך כדי הקפת ספר התורה שבתיבה. אנו מבקשים לעורר רחמים, שירדו גשמים בשפע, שהתבואה תצליח, תנובת הארץ תהייה פורייה ומבורכת וכו'. וכאמור מופקד בידינו משמים כוח עצום ששמו תפילה. בידינו להשפיע שפע ברכה לכל עם ישראל, הצלחה נפלאה בחקלאות, דבר שיכול להשפיע ישירות על הכלכלה שבארצנו. אמנם המנהג הוא שאין אומרים הושענות בשבת, אולם נותר לנו יום החתימה האחרונה - הושענה רבה. יהי רצון שנדע לנצל את הכוח העצום הזה ובזכות תפילותינו נשפיע שפע ברכה לארצנו ולכל העולם כולו.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, הרבנית שפרה בת לאה, שרה בת מרים, שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**